text: Bleer for 350.000 kroner stjålet
  06 oktober 2010 kl. 10.17
  En container fyldt med bleer for 350.000 kroner er blevet stjålet hos virksomheden Abena i Aabenraa.
  Det var ellers meningen, at den syv tons tunge container med bleerne skulle have været til USA, men den er altså nu forsvundet.
  Politiet i Aabenraa har svært ved at tro på, at det er bleerne, tyvene har været ude efter:
  - Måske bliver de overrasket, når de ser containerens indhold. Det er i hvert fald et noget usædvanligt tyveri, siger Knud Reinholdt, leder af lokalpolitiet i Aabenraa.
  
  Politiet er uden spor
  Den ble-fyldte kæmpe container stod på en sættevogn med registreringsnummeret OK 58 44 hos Abena i Aabenraa. 
  Politiet står uden spor efter tyvene. Hvis man har oplysninger i sagen, kan Syd- og Sønderjyllands Politi kontaktes på 1 - 1 -4.
  